Il temp da resvegl

Cura ch’ils emprims verdins chatschan e las primulas e minicolas cuchegian or da la terra, è ella arrivada: la primavaira. Ils chauds radis dal sulegl primavaun na resveglian però betg mo la natira, mabain era nus umans essan puspè pli iniziativs e viscals. Ed era per stgatschar ils ultims fastizs da la stancladad d’enviern ans porscha la natira meds excellents. In té d’urticlas preparà cun l’erva frestga u ina salata dad agl d’urs gidan a purifitgar il corp. Ma era per la tgira da la bellezza datti meds natirals cumprovads. Tge far per exempel cunter cumbels sgrufignads? Faschai permez ina citrona ed als fruschai en bain cun quella. Bels chavels traglischants survegnis Vus, sche Vus als unschais cun ieli d’ulivas ed als lavais silsuenter sco usità. E per far vegnir lomins ils lefs tanscha in zichel mel d’avieuls. 

Ma tge far cun las liongettas da grass, ils cumpogns da Nadal che na vulan e vulan simplamain betg ans bandunar? Per tut quellas e quels che n’èn sco jau era betg uschè passiunads dal sport, hai jau in bun tip: giai per murachels! Per l’ina gidan ils strapatschs da currer da las plauncas si e giu a brischar in pau calorias, e per l’autra pudais Vus preparar cun la racolta ina sosa deliziusa per il past da Pasca, nua che nus essan puspè arrivads al tema da las liongettas ... Ma collegas fidads èn bain era insatge bel. 

Giudai il grondius temp da primavaira e stai bainin! 
Angela Schmed